**ODBOJKAŠKI KLUB VOJVODINA , NOVI SAD**

***ODBOJKAŠKI KLUB VOJVODINA (NOVI SAD)***

***RASPISUJE NAGRADNI LIKOVNI KONKURS NA TEMU:***

***MASKOTA OK VOJVODINA***

Pozivamo osnovce,srednjoškolce, studente, profesionalne umetnike i sve kreativne, inovativne i maštovite pojedince (od 7 do 77 godina) da učestvuju u nagradnom likovnom konkursu i pridruže nam se u potrazi za novom maskotom ODBOJKAŠKOG KLUBA VOJVODINA.

**Propozicije:**

Na konkursu mogu učestvovati pojedinci, studenti, profesionalni umetnici, osnovne i srednje škole. Primaćemo radove na papiru, rađene različitim tehnikama (crtež, slika, kolaž, grafika, digitalna forma JPG 300dpi). Radovi ne smeju biti opremljeni, a maksimalan format radova je blok 5. Na konkursu ne možete prijaviti fotografije i fotokopije, kao ni vajarske radove. Rad mora biti primenjiv u štampi, vizuelizaciji na svim promotivnim materijalima kluba, na sajtu, društvenim mrežama, ali i pogodan za izradu lutke.

Radovi moraju biti originalni i rađeni samostalno nastali u 2018.godini. Predlozi takođe ne smeju biti rešenja, koja su se već koristila u druge svrhe. Individualni učesnici mogu poslati do dva rada urađena različitim likovnim tehnikama, a ustanove do 20 radova različitih autora. Na poleđini svakog rada obavezno napisati podatke o autoru, ali i popuniti prijavu koja se nalazi u prilogu. Uz rad nije obavezno, ali se po sopstvenoj želji može poslati i objašnjenje (zašto baš ta ideja kao rešenje, šta je bila vodilja itd).

Koordinatori konkursa su Tatjana Marovski PR OK Vojvodina i Ivana Mali Vukelić profesor likovne umetnosti.

Radovi se mogu poslati na e-mail : tatjana.marovski@gmail.com, te poštom na adresu : Odbojkaški klub Vojvodina, Maksima Gorkog 22/24, 21000 Novi Sad, N/R Tatjana Marovski sa naznakom „Konkurs za novu maskotu“, ili na naznačenu adresu doneti lično.

**ROK ZA SLANJE RADOVA JE 20.09.2018, KADA ĆE UJEDNO BITI I ZATVOREN KONKURS.**

**Izbor maskote:**

Stručni žiri će odabrati i nagraditi autore najboljih radova. Stručni žiri čine: mr Danilo Vuksanović akademski slikar, restaurator i konzervator u Galeriji Matice srpske, profesor doktor Boriša Vuković dugogodišnji lekar OK Vojvodina i počasni član (nekadašnji direktor Higijenskog zavoda, profesor Univerziteta, dobitnik brojnih priznanja) i klub u celini (Dragoljub Zbiljić, Nikola Salatić, Slobodan Boškan, Nikola Marić, Dragan Čučković, Sonja Kružević, Tatjana Marovski, Jelena Lukić, Ljiljana Ivkov)... Žiri u ovom sastavu najpre će odabrati po pet najboljih radova u četiri starosne kategorije (objašnjenje dato u daljem tekstu), koji će imati priliku da se nađu na svojevrsnoj izložbi na utakmici kvalifikacija za Ligu šampiona. Takođe, 20 odabranih će ući u uži izbor, kada će se u glasanje uključiti i prvi tim OK Vojvodina, kao i publika putem društvenih mreža i sajta kluba.

Pobednički rad biće izabran za novu maskotu Odbojkaškog kluba Vojvodina. Autor tog rada imaće obavezu da potpiše ugovor – uz novčanu nagradu od 100.000 dinara. Ugovorom se rad potpuno ustupa klubu, koji će maskotu koristiti u sve marketinške i promotivne svrhe, ali samo za svoje potrebe. Ni autor, ni klub nemaju pravo da rad distribuiraju i ustupaju drugim organizacijama, klubovima, sportovima, takmičenjima... Pobednički rad, takođe, biće poveren profesionalnom lutkaru koji će izraditi Novu maskotu OK Vojvodina. Molimo sve kandidate da na konkursu učestvuju samo ukoliko prihvataju navedene uslove. Ukoliko je autor pobedničkog rada maloletan ugovor potpisuje isključivo roditelj/staratelj.

Starosne kategorije: 1. kategorija od 7-14 godina, 2. kategorija od 14 - 20godina, 3. kategorija od 20 - 25 godina, 4. kategorija od 25 godine pa nadalje

Prigodne poklone dobiće i najbolji u svakoj kategoriji, a svima u užem izboru pripašće zahvalnice.

**Zašto je baš ovaj konkurs prava prilika za vas?**

Vojvodina je najuspešniji odbojkaški klub u zemlji, aktuelni je šampion Srbije i jedini nosilac evropskog klupskog trofeja u ovom sportu. Odbojkaške utakmice najlepši su sportski praznik u Novom Sadu, a odbojka najpopularniji sport u gradu. Renome i kvalitet gradili smo dugo, predano i pažljivo, te danas uživamo poštovanje mnogih sportskih prijatelja i zvaničnika iz celog sveta. Na putu razvoja veliku pažnju posvetili smo i promocijama, marketingu, saradnji sa mnogim ustanovama, medijskoj zastupljenosti, sinergiji sa navijačima, posebno onim najmlađim.

Deo marketinške priče svakako je i maskota. Starije generacije bez sumnje se sećaju stare maskote u obliku Lale (nastale devedesetih), koja je bila neizostavni deo naših utakmica i svečanosti. Kako je za klub našeg nivoa od izuzetne važnosti da prati tokove vremena, nove trendove, da osluškuje potrebe i želje navijača i posebno da se približi onima na kojima svet ostaje – najmlađima - odlučili smo da raspišemo konkurs za novu maskotu. Zato je ovo prava prilika za vas, da učestvujete, pokažete umeće, pustite mašti na volju, postanete deo važnog projekta, a ukoliko pobedite svakako ćete ostati i blizak saradnih našeg kluba. Uz vašu pomoć i umetničku magiju, verujemo da ćemo naći maskotu koja će dostojno predstavljati klub, spojiti u sebi simbole koji krase odbojku, boje našeg dresa, Vojvodinu, Novi Sad. Ukoliko vam zatreba pomoć, ideje uvek možete naći na našem sajtu, u tekstovima, bogatoj galeriji fotografija, video materijalu, kao i na našim zvaničnim profilima na društvenim mrežama. Ne znamo za vas, ali mi se iskreno radujemo svemu ovome, druženju i novim poznastvima.

Poklonite se i počnite!